L-UE mistennija tinvesti €220 miljun fi proġetti dwar l-ilma u l-ikel fiż-żona tal-Mediterran L-UE ser tgħin fl-iżvilupp ta' proġetti agroalimentari u dwar il-provvista tal-ilma fir-reġjun tal-Mediterran permezz ta' sħubija ġdida msejħa PRIMA - Sħubija fir-Riċerka u l-Innovazzjoni fiż-Żona tal-Mediterran. Id-deċiżjoni meħuda llum mill-Coreper, il-Kumitat tar-Rappreżentanti Permanenti tal-UE, issegwi ftehim milħuq mill-presidenza Maltija mal-Parlament Ewropew fil-11 ta' April. L-inizjattiva PRIMA ser tiġbor flimkien il-ħila esperta u r-riżorsi finanzjarji tal-UE u tal-istati parteċipanti. Is-sħubija bħalissa tinvolvi ħdax-il stat membru tal-UE: Ċipru, Franza, il-Ġermanja, il-Greċja, l-Italja, il-Kroazja, il-Lussemburgu, Malta, il-Portugall, is-Slovenja u Spanja; u tmiem pajjiżi li mhumiex fl-UE: l-Alġerija, l-Eġittu, il-Ġordan, Iżrael, il-Libanu, il-Marokk, it-Tuneżija u t-Turkija. Il-parteċipazzjoni tal-UE ser tinkludi kontribuzzjoni ta' €220 miljun mill-Programm Qafas tagħha għar-riċerka u l-innovazzjoni, il-Programm "Orizzont 2020". Il-parteċipazzjoni fl-inizjattiva PRIMA ser tibqa' miftuħa għal kull stat membru ieħor tal-UE, kif ukoll għal pajjiżi terzi dment li jissodisfaw il-kondizzjonijiet għall-parteċipazzjoni fil-PRIMA. "Is-sħubija PRIMA ser tgħin biex jitjiebu s-saħħa u l-għajxien tan-nies li jgħixu fir-reġjun tal-Mediterran. Mistennija wkoll tinkoraġġixxi t-tkabbir ekonomiku u l-istabbiltà fuq medda itwal ta' żmien," qal Chris Agius, is-Segretarju Parlamentari Malti, dakinhar tal-ftehim. L-inizjattiva PRIMA mistennija tkun tista' taħdem lejn il-bidu tal-2018, wara l-adozzjoni formali tad-deċiżjoni mill-Parlament Ewropew u mill-Kunsill fix-xhur li ġejjin.